Man aangekla ná hy hond se ore glo afsny | Maroela Media
'n Saak van dieremishandeling is die afgelope naweek teen 'n man van Hobhouse in die Vrystaat aanhangig gemaak nadat hy glo 'n hond se ore met 'n mes afgesny het. Die hond moes intussen van kant gemaak word weens die ernstige aard van haar beserings.
Tebogo Maswanganye, 'n inspekteur by die Dierebeskermingsvereniging (DBV) in Bloemfontein, sê die hond se eienaars het die DBV Vrydagmiddag oor die voorval ontbied en inspekteurs is dadelik na die huis in Hobhouse.
"Volgens die eienaars was die hond se ore en kop bloedbevlek toe hulle die middag tuisgekom het. Dit was duidelik dat albei haar ore afgesny is," sê Maswanganye.
Die eienaars het in die buurt rondgevra of enigiemand weet wat met die hond gebeur het en hulle is na 'n ander inwoner verwys. Hulle het die man gekonfronteer en hy het erken dat hy die hond se ore afgesny het.
"Volgens die man was die hond in sy erf en daar mag nie honde in sy erf rondloop nie. Hy wou die hond glo 'n les leer.
"Selfs terwyl die bloed oor die man se hande geloop het, het hy nie geskroom om die arme dier verder te martel nie. Dit moes verskriklik seer gewees het."
Die DBV het die hond na 'n veearts gehaas.
"Ongelukkig moes die veearts haar van kant maak omdat die snye so diep was en soveel skade aangerig is. Die man het so diep gesny, hy het in die proses haar brein raak gesny."
Die man sal eersdaags in die landdroshof in Hobhouse op 'n aanklag van dieremishandeling verskyn.
"Hierdie is een van die ergste vorms van dieremishandeling wat ons by die DBV al teëgekom het. Wat het in die man se kop aangegaan om so wreed op te tree? En dit teenoor 'n weerlose dier.
"Die DBV het nog 'n lang pad wat voorlê om dieremishandeling hok te slaan. Ons sal egter nie moed opgee nie en sal toesien dat geregtigheid geskied," sê Maswanganye.
Wat verwag jy van iemand wat nie opgevoed is en morele waardes geleer word nie
Dit is verskriklik,,,,,, arme dier!,,
Mag hy die ergste moontlike straf denkbaar kry. Die trane loop sommer nou en kan nie glo mense kan so wreed wees nie